Kuulkaa, kuulkaa, huomenkellot soivat!
 vapautta toivoo vangit, vaikeroivat.
 Nähkää, orjat ryömii uumenista maan
 uuteen päivään, uuteen onnelaan.

 Kuulkaa, tykit jyskää viime jyskintäänsä,
 kuulat laulaa viime lauluansa.
 Pimeyden kahleet katkoo valon väike;
 pilven alta aukee päivän pälke. –

 Hurraa! Kädet kohoo taivahille,
 kansa hurraa valon välkkehille.
 Raskaat kengät tallaa valheopit,
 katkoo kahleraudat, aukoo vankikopit.

 Hurraa! Valonlieska hulmuu taivahalla! –
 Joukot veljestyössä toimii maailmalla.
 Menneisyys on kohta pahaa unta –
 Tulevaisuus lienee – taivaanvaltakunta.

Kasperi [Tanttu].

Lähde: Vapauden viesti: sosialidemokratinen kevätjulkaisu 1. 1908. Vapaus-lehti, Mikkeli.

Kasperi Tanttu
Runot
Vapauden viesti: sosialidemokratinen kevätjulkaisu
1908